Numsa skop teen verdeling by EskomDie National Union of Metalworkers of South Africa (Numsa) het Vrydag gesê pres. Cyril Ramaphosa se planne om Eskom in drie entiteite te verdeel, is ŉ oorlogsverklaring teen die werkersklas. Ramaphosa het Donderdagaand in sy staatsrede gesê Eskom sal in drie eenhede naamlik opwekking, transmissie en verspreiding verdeel word as deel van ŉ nuwe sakemodel. Numsa skop egter teen hierdie besluit aangesien die vakbond meen dit is bevestiging van sy vrese dat die regering Eskom gaan privatiseer. Volgens Irvin Jim, hoofsekretaris van Numsa, is voorlopige planne om Eskom op te breek en “nie-kernbates” van staatsondernemings te verkoop “niks meer as privatisering deur die agterdeur nie”. “Slegs ŉ Eskom wat heeltemal deur die staat besit en beheer word, is ŉ waarborg van goedkoop elektrisiteit,” het Jim gesê. “Die geskiedenis het bewys dat sodra die private sektor toegelaat word om in te tree, prysverhogings en die aflegging van werkers onvermydelik is.” Hoewel Numsa Ramaphosa se planne wil teenstaan, erken die vakbond wel dat Eskom in ŉ krisis verkeer en ŉ beduidende risiko vir die Suid-Afrikaanse ekonomie inhou. Ramaphosa het in sy staatsrede gesê Eskom sal meer inkomste deur middel van ŉ bekostigbare tariefverhoging benodig. “Dit is duidelik dat die werkersklas meer gaan ly omdat die president ŉ tariefverhoging by Eskom aanvra,” het Jim gesê. Jim het gesê Numsa sal alle gemeenskappe mobiliseer om die unie se siening te steun. “Die strydlyne is getrek. Die staat het amptelik oorlog verklaar teen die werkersklas.”